Document ID: 32002R0268

Κανονισμός (ΕΚ) αριθ. 268/2002 του Συμβουλίου
της 12ης Φεβρουαρίου 2002
για την περάτωση της διαδικασίας αντιντάμπινγκ όσον αφορά τις εισαγωγές πολυθειούχων πολυμερών, καταγωγής Ηνωμένων Πολιτειών της Αμερικής
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), και ιδίως το άρθρο 9,
την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,
Εκτιμώντας τα ακόλουθα:
A. ΔΙΑΔΙΚΑΣΙΑ
(1) Ο κανονισμός (ΕΚ) αριθ. 1965/98(2) επέβαλε οριστικούς δασμούς αντιντάμπινγκ στις εισαγωγές πολυθειούχων πολυμερών, καταγωγής Ηνωμένων Πολιτειών της Αμερικής τον Σεπτέμβριο του 1998.
(2) Αυτοί οι δασμοί επιβλήθηκαν μετά από καταγγελία που υποβλήθηκε από την Akcros Chemicals GmbH & Co. KG, τον μοναδικό κοινοτικό παραγωγό πολυθειούχων πολυμερών.
B. ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
(3) Με επιστολή της 20ής Ιουλίου 2001 προς την Επιτροπή, η Akcros Chemicals GmbH & Co. KG ανακάλεσε επισήμως την καταγγελία της και ζήτησε να καταργηθούν τα μέτρα. Αυτό το αίτημα στηρίχθηκε στο γεγονός ότι ο μοναδικός ενδιαφερόμενος παραγωγός-εξαγωγέας στην οικεία χώρα είχε αποφασίσει να σταματήσει την παραγωγή του υπό εξέταση προϊόντος.
(4) Σύμφωνα με το άρθρο 9 παράγραφος 1 του κανονισμού (ΕΚ) αριθ. 384/96, η διαδικασία είναι δυνατό να καταργηθεί σε περίπτωση ανάκλησης της καταγγελίας, εκτός αν η περάτωσή της δεν θα ήταν προς το συμφέρον της Κοινότητας.
(5) Η Επιτροπή ανήγγειλε την πρόθεσή της να εξετάσει εάν τα μέτρα θα έπρεπε να διατηρηθούν σε ανακοίνωση που δημοσιεύθηκε στις 4 Οκτωβρίου 2001(3). Μετά τη δημοσίευση αυτής της ανακοίνωσης, ελήφθησαν δύο απαντήσεις από τη βιομηχανία-χρήστρια, οι οποίες υποστήριζαν την περάτωση των μέτρων. Επιπλέον, ο μοναδικός κοινοτικός παραγωγός επιβεβαίωσε τη θέση του ότι τα μέτρα δεν ήταν πλέον πρόσφορα. Κρίνεται, επομένως, ότι η περάτωση της διαδικασίας δεν θα είναι αντίθετη προς το συμφέρον της Κοινότητας.
(6) Συνάγεται, επομένως, το συμπέρασμα ότι θα πρέπει να περατωθεί η διαδικασία όσον αφορά τις εισαγωγές πολυθειούχων πολυμερών, καταγωγής Ηνωμένων Πολιτειών της Αμερικής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο μόνο
Η διαδικασία αντιντάμπινγκ όσον αφορά τις εισαγωγές πολυθειούχων πολυμερών που υπάγονται προς το παρόν στον κωδικό ΣΟ ex 4002 99 90, καταγωγής Ηνωμένων Πολιτειών της Αμερικής.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Φεβρουαρίου 2002.

Labels: 18
3
4
1